Tietoevry

Tietoevry Oyj on suomalainen yhtiö, joka tuottaa asiakkailleen ohjelmistopalveluja sekä digitaalisia kehitys- ja konsultointipalveluita.  Sen pääkonttori sijaitsee Espoon Keilaniemessä ja se työllistää noin 15 000 henkilöä. Yhtiön osake on listattu Helsingin, Tukholman ja Oslon pörsseissä.

Vuoden 2024 liikevaihtonsa perusteella se kuului Suomen 30 suurimman yrityksen joukkoon.

 Historia 

 Tietotehdas (1968–1995) 
Yhtiön historia alkaa vuodesta 1968, kun Espoossa aloitti toimintansa Tietotehdas Oy. Alkuvuosina Tietotehdas toimi pääasiassa omistajiensa tietokonekeskuksena. Tietojärjestelmiä kehitettiin ja ylläpidettiin lähinnä Yhdyspankille, sen asiakkaille sekä muutamalle metsäyhtiölle. Tietotehtaan asiakaskunta laajeni 1970-luvulla, ja keskustietokoneiden rinnalle otettiin käyttöön keskisuuria tietokoneita. Henkilökohtaisten tietokoneiden käyttö yleistyi 1980-luvulla. Keskustietokonepalvelujen ja -ohjelmistojen lisäksi Tietotehtaan toiminta painottui tietojärjestelmien kehittämiseen. Asiakkaat edustivat useita eri toimialoja, ja liiketoiminta organisoitiin näiden asiakastoimialojen pohjalta. 

Useiden yritysostojen, fuusioiden ja strategisten kumppanuuksien ansiosta Tietotehdas kasvoi nopeasti 1990-luvulla. 

 TT Tieto, Tieto Corporation (1995–1998) 

Joulukuussa 1995 Tietotehdas osti Valtion tietokonekeskuksen (VTKK-Yhtymä Oy). Uuden yhtiön nimeksi tuli TT Tieto Oy.

Vuonna 1996 yhtiö osti Avancerin. Yhtiön nimi muutettiin muotoon Tieto Corporation Oyj vuonna 1998.

 TietoEnator (1999–2008) 
pienoiskuva|vasen|TietoEnatorin logo
Tieto ja ruotsalainen Enator yhdistyivät TietoEnatoriksi vuonna 1999, kun Tieto teki Enatorista julkisen ostotarjouksen. Tietoenatorin osakepääomasta 68 prosenttia siirtyi Tiedon osakkaille. Uuden yhtiön kotipaikaksi valittiin Suomi ja toimitusjohtajaksi Tiedon toimitusjohtaja Matti Lehti. Uudesta yrityksestä tuli yksi Euroopan suurimpia ICT-yhtiöitä: sillä oli 10 335 työntekijää ja sen liikevaihto oli noin 6,5 miljardia markkaa.

Tietotekniikka-alan globalisoitumisen kiihtyessä 2000-luvulla myös TietoEnatorin kansainvälistyminen sai vauhtia. Tuotanto halpatyömaissa käynnistettiin vuonna 2004. Samaan aikaan intialaiset yritykset tulivat pohjoismaisille markkinoille, ja kilpailu kiristyi. 

Vuonna 2007 yhtiö otti uuden suunnan, ja toiminnan painopisteeksi otettiin taas Pohjois-Eurooppa. Valituilla toimialoilla, kuten tietoliikenteessä, jatkettiin kuitenkin globaalin toiminnan kehittämistä.

 Tieto (2009–2018) 
pienoiskuva|vasen|Tiedon logo
TietoEnator muutti nimensä virallisesti Tieto Oyj:ksi keväällä 2009. 

Toimitusjohtaja Hannu Syrjälä erosi huhtikuussa 2011. Heinäkuussa hänen seuraajakseen nimitettiin F-Securen toimitusjohtaja Kimmo Alkio.

Vuonna 2016 Tiedon pääkonttorissa otettiin käyttöön älytoimistoratkaisu (Empathic Building -teknologia), jolla seurataan muun muassa ihmisvirtoja ja tilojen käyttöastetta. Työntekijät näkevät erilaisten sensorien ja näyttöjen avulla vapaat työpisteet, kollegoidensa sijainnin ja voivat valita oman työpisteensä esimerkiksi lämpötilan ja melun mukaan. Rakennukselle myönnettiin Leadership in Energy and Environmental Design -sertifiointijärjestelmässä platinaluokitus.  Lokakuussa 2020 Empathic Building -teknologia myytiin teknologiayhtiö Haltianille.

 Tietoevry (2019–) 
Kesäkuussa 2019 uutisoitiin, että norjalainen Evry sulautuu Tietoon. Evryn osakkeenomistajat saivat käteiskorvauksen lisäksi 37,5 prosenttia uuden yhtiön osakkeista. Hallituksen puheenjohtajaksi valittiin Tiedon hallituksen jäsen Tomas Franzén ja Tietoevryn toimitusjohtajaksi Tiedon toimitusjohtaja Kimmo Alkio. Tietoevryn osakkeet alettiin noteerata Helsingin ja Tukholman lisäksi myös Oslon pörssissä. Yrityskaupan myötä Apax Partnersista tuli Tietoevryn suurin osakkeenomistaja noin 20 prosentin osuudella. Yhdistyminen saatiin päätökseen 5. joulukuuta 2019, samana päivänä alkoi myös yhtiön osakkeen noteeraus Oslon pörssissä. 

Wall Street Journal kertoi 30. joulukuuta 2019, että kiinalainen hakkeriryhmittymä Cloud Hopper olisi murtautunut kymmenien länsiyritysten tietojärjestelmiin, joiden joukossa oli myös Tieto. Tieto kiisti väitteen. F-Securen mukaan uhriyritykset eivät aina itse havaitse murtoa. Lausunnossaan yhtiö kertoi, ettei Tiedon omissa järjestelmissä ole ollut merkkejä Cloud Hopperista. Sen sijaan erään sen uuden asiakkaan siirtymäprojektin yhteydessä oli Cloud Hopperista epäilyjä, jotka rajoittuivat tämän asiakkaan ympäristöön. Tieto ja viranomaiset auttoivat asiakasta asian tutkimuksissa.

Keväällä 2020 yhtiön työntekijöistä 4 600 oli Ruotsissa, 4 400 oli Norjassa, 4 200 Intiassa ja 3 200 Suomessa. Elokuussa oikeusrekisterikeskus teki Tietoevry kanssa 10 miljoonan euron arvoisen hankintasopimuksen. Lokakuussa Tietoevry teki lähes 30 miljoonan euron arvoisen sopimuksen ruotsalaisen Västeråsin kaupungin kanssa ja saman vuoden marraskuussa 10 miljoonan euron arvoisen sopimuksen Tukholman kaupungin kanssa. Yhtiön muita asiakkaita olivat esimerkiksi rengasyhtiö Goodyear, maksupalveluyritys Swish ja vakuutusyhtiö Folksam, Norjan ministeriöt ja Tukholman kaupunki, Suomessa esimerkiksi Lassila & Tikanoja, Suominen ja Ahlstrom-Munksjö. 

Vuonna 2021 yhtiöllä oli 24 000 työntekijää ja tuhansia asiakkaita yli 90 maassa. Helmikuussa Aucernan kanssa sovittu kauppa vahvistui kesäkuussa. Quorum Softwaren tytäryhtiölle myytiin öljy- ja kaasutoimialan ohjelmistoihin keskittynyt liiketoiminta.

Yhtiö julkaisi brändiuudistuksen tammikuussa 2022. Yhtiön nimi alettiin kirjoittaa TietoEVRYn sijaan muodossa Tietoevry. Maaliskuussa yhtiö kertoi lopettavansa liiketoimintansa Venäjällä. Sillä oli noin sata työntekijää Moskovassa ja Pietarissa. Ukrainassa työntekijöitä oli noin 2000. Heinäkuussa yritys ilmoitti harkitsevansa Tietoevry Bankingin eriyttämistä ja listaamista. Yhtiöön kuului kuusi liiketoiminta-aluetta. Joulukuussa yhtiö kertoi harkitsevansa Tietoevry Transformin ja Tietoevry Connectin yhdistämistä. 

Keväällä 2023 syntyi Tech Services, kun Tietoevry Transform ja Tietoevry Connect yhdistettiin. Heinäkuussa Tietoevry osti MentorMate-yhtiön Pohjois-Amerikasta yhdistääkseen sen Tietoevry Create -liiketoimintaansa. Osa yhtiön tuhannesta työntekijästä työskenteli Bulgariassa ja Paraguayssa. 

Tietoevry luopui Banking-liiketoiminnan listaamisesta huhtikuussa 2024.

Alkuvuonna 2025 Tietoevry myi Tech Services -liiketoimintayksikkönsä Agilitas-pääomasijoittajalle. Keväällä yhtiössä 14 vuotta toimitusjohtajana toimineen Kimmo Alkion seuraajaksi nimettiin Endre Rangnes, ensin väliaikaisesti ja heinäkuussa vakituisesti. Agilitas-kauppa vahvistettiin syyskuussa. Uuden 7000 henkilöä työllistäneen yhtiön nimeksi tuli Vivicta. ja sen toimitusjohtajaksi nimettiin Satu Kiiskinen, joka oli työskennellyt Tietoevryn johtoryhmässä. Helsingin Sanomat piti kaupan hintaa pienenä. OP:n analyytikon mukaan taas hinta oli linjassa pankin arvion kanssa.

 Organisaatio 
Yhtiön toimitusjohtaja on ollut kesästä 2025 lähtien Endre Rangnes. Syksyllä 2025 Tietoevryn neljästä liiketoiminta-alueesta kolme keskittyi ohjelmistoliiketoimintaan. Ne on nimetty asiakaskunnan mukaan: Tietoevryn suurimmat asiakassegmentit ovat terveydenhuolto, pankkisektori ja metsäteollisuus. Yhtiö toimittaa asiakkailleen pilvipalveluita, it-palveluita ja järjestelmiä, joita se myös kehittää ja ylläpitää. Se tarjoaa myös finanssipalveluita.

Liiketoiminta-alueet:
Tietoevry Banking, 
Tietoevry Care,
Tietoevry Create ja
Tietoevry Industry

Tietoevry Banking -yksikön asiakkaat toimivat pankki- ja rahoitussektorilla. Se tuottaa muun muassa tekoälyä hyödyntäviä maksuliikennepetoksia estäviä ratkaisuja. Sen asiakkaisiin kuuluu esimerkiksi saksalainen IC Cash Services ja Norjassa Lokalbank-ryhmittymä, DNB-pankki Sparebank ja Handelsbanken Norge. OP-ryhmän kanssa yhtiö on kehittänyt biometrisiä maksukortteja. Yksikön asiakkaita ovat muun muassa 

Tietoevry Care kehittää sosiaali- ja terveydenhuollon ohjelmistoja julkiselle ja yksityiselle sektorille. Sen tuotteisiin kuuluvat esimerkiksi digihoitopolut, oirearviot, chatit ja chatbotit ja etäkonsultaation mahdollistaminen. Yksikön asiakkaisiin kuuluu muun muassa HUS-yhtymä, enemmistö Suomen hyvinvointialueista ja Karoliininen yliopistosairaala.

Tietoevry Create myy konsultointipalveluja pilvipalvelu- ja dataosaamisessa. Se kehittää asiakkaiden vanhoja järjestelmiä, mutta luo heille myös uusia järjestelmiä. Yksikön asiakkaita ovat muun muassa ABB ja Intel.

Tietoevry Industry -yksikön asiakkaat toimivat muun muassa paperi-, puu- ja kuituteollisuudessa, sähköteollisuudessa, koulutusorganisaatioissa ja julkishallinnossa. Heille myydään ohjelmisto- ja it-palveluita. Yksikön asiakkaita ovat muun muassa Ahlström, Svea Perintä ja Göteborg Energi.

 Omistajat 
Tietoevryn viisi suurinta osakkeenomistajaa syyskuussa 2025 olivat:

 Solidium Oy
 Keskinäinen Eläkevakuutusyhtiö Ilmarinen
 Keskinäinen Työeläkevakuutusyhtiö Elo
 Valtion Eläkerahasto
 Nordea Henkivakuutus Suomi Oy

 Yhteistyökumppanit 
Tietoevry tekee julkisissa pilvipalveluissa yhteistyötä Microsoftin kanssa. Yrityksillä on myös yhteinen koulutusohjelma, jossa Tietoevryyn sertifioidaan tuhansia Azure-ammattilaisia.

 Yhteiskuntavastuu 
Tietoevry ja Wärtsilä ovat perustajajäseniä Committed Energy -ryhmässä. Vuonna 2018 perustettu avoin foorumi toimii puhtaan energian puolesta. Joulukuussa 2020 Tietoevry pääsi yritysten ilmasto- ja ympäristötoimia arvioivan CDP-järjestön A-listalle. Parhaiten se oli onnistunut ilmastoriskien torjumisessa. A-listalle pääsevät yritykset ovat asettaneet kunnianhimoiset ympäristö- ja ilmastotavoitteet, kertovat niistä läpinäkyvästi ja ottavat ne huomioon toiminnassaan. CDP arvioi kaikkiaan 5 800 yritystä, joista viisi prosenttia pääsi A-listalle.

Helmikuussa 2021 Tietoevry sijoittui ensimmäiseksi Talouselämän tekemässä selvityksessä, jossa vertailtiin Helsingin pörssin vastuullisuusindeksiin kuuluvaa 40 yhtiötä neljällä arvostusta ja tuottoa mittaavalla kriteerillä.

 Lähteet 

 Aiheesta muualla 
 Tietoevry 

Luokka:Suomalaiset pörssiyhtiöt
Luokka:Suomalaiset tietotekniikkayhtiöt
Luokka:Seulonnan keskeiset artikkelit
Luokka:OMX Helsinki 25 -indeksi
Luokka:Espoolaiset yritykset